<classify> RAIS wa Zanzibar na Mwenyekiti wa Baraza la Mapinduzi, Dk Ali Mohamed Shein ameungana na wapiganaji wa vikosi vya ulinzi na usalama, walioshiriki sherehe za miaka 56 ya Mapinduzi ya Zanzibar, katika chakula maalum cha mchana alichowaandalia.Sherehe hizo zilifanyika Januari 12 mwaka huu uwanja wa Amaan, Mjini Unguja.Hafla hiyo ya chakula maalum ilifanyika jana katika viwanja vya Polisi Ziwani Jijini Zanzibar. Ilihudhuriwa na viongozi wa Serikali ya Mapinduzi ya Zanzibar, wakiwemo Makamu wa Pili wa Rais Balozi Seif Ali Idd, Spika wa Baraza la Wawakilishi, Zubeir Ali Maulid na Jaji Mkuu wa Zanzibar Omar Othman Makungu.Wengine ni Katibu wa Baraza la Mapinduzi na Katibu Mkuu Kiongozi, Dk Abdulhamid Yahya Mzee, Mwanasheria Mkuu wa Zanzibar Said Hassan Said, mawaziri, naibu mawaziri na washauri wa Rais wa Zanzibar na wakuu wa vikosi vya ulinzi na usalama.Waziri wa Nchi Ofisi ya Rais na Mwenyekiti wa Baraza la Mapinduzi, Issa Haji Ussi Gavu aliwapongeza wapiganaji hao kwa kushiriki kikamilifu katika sherehe hizo za kutimiza miaka 56 ya Mapinduzi Matukufu ya Zanzibar.Pia, Gavu alimpongeza Rais Shein kwa uongozi wake madhubuti uliowezesha kuwepo kwa hali salama, amani, umoja na mshikakamno na utulivu mkubwa, ambao umezaa matunda ya maendeleo Zanzibar.Alimshukuru Rais Shein kwa kuwaandalia chakula maalum cha mchana, ambao ni utamaduni aliouweka kila mwaka baada ya kumaliza sherehe za Mapinduzi, hatua ambayo inaonesha wazi jinsi alivyokuwa na upendo na imani kubwa na wananchi wote anaowaongoza.Gavu alitoa shukurani za dhati kwa vikosi hivyo, kwa kuadhimisha kwa hali ya juu kilele cha miaka 56 ya Mapinduzi Matukufu ya Zanzibar ya Januari 12, 1964.Mkuu wa Brigedi ya Nyuki Zanzibari, Brigedia Jenerali Fadhil Omar Nondo ambaye ni Mwenyekiti wa Kamati ya Ulinzi na Usalama, alitoa shukurani na pongezi kwa Rais Shein kwa kuendelea kuvijali na kuvithamini vikosi vya ulinzi na usalama.Alimpongeza Dk Shein kwa kuendeleza utamaduni wake huo wa kila mwaka, ambapo baada ya sherehe za Mapinduzi Matukufu, huwandalia chakula maalum cha mchana wapiganaji na maofisa hao na kula nao pamoja.Brigedia Jenerali alisema hatua hiyo ya Rais Shein inachochea ari ya askari utekelezaji wa ulinzi wa nchi, wananchi na kuyalinda mapinduzi ya Januari 12, 1964.  <topic>: kitaifa 